text: 
  " Vi kender intet til terroristerne, " svarer nationalistpartiet Sinn 
  Fein, men det er der ingen der tror på. Alle de øvrige politiske 
  partier betragter uden undtagelse Sinn Fein som den politiske fløj af 
  IRA  -  Den irske republikanske Hær, og de anser det ikke for 
  usandsynligt, at partiets formand og underhusmedlem Gerry Adams også er
   IRAs øverste chef.
  
  " Vi fralægger os ethvert ansvar for mordene. Vi har ingen 
  forbindelse med de para-militære grupper, " bedyrer Sinn Feins 
  officielle talsmand, Richard McCauley. Ordene klinger hult i det 
  snavsede, ynkeligt nedslidte klasseværelse i et medborgerhus i Belfasts 
  katolske slum, hvor han holder pressemøde.
  
  Hvis han i stedet havde sagt, at " de andre er lige så slemme ", 
  kunne man måske have troet ham. For de protestantiske terrorgrupper 
  Ulster Freedom Fighters og Ulster Defence Association, der forleden 
  myrdede fem tilfældige katolikker i en bookmaker-butik, er ikke meget 
  bedre. Hvor IRA ifølge politiets oplysninger er " politiske aktivister 
  uden kriminel fortid ", så består de protestantiske para-militære 
  organisationer fortrinsvis af " almindelige, afstumpede kriminelle ".
  
  
  
  